b'\n_START_ARTICLE_\nAcidogena celica\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nAcidogene celice so ve\xc4\x8dje od pepsinogenih celic in so okrogle ali piramidaste oblike. Jedro je centralno le\xc5\xbeece, citoplazma pa je eozinofilno obarvana. Na povr\xc5\xa1ini so prisotni \xc5\xa1tevilni mikrovilusi.\n_START_SECTION_\nTvorba \xc5\xbeelod\xc4\x8dnega intrinzi\xc4\x8dnega faktorja\n_START_PARAGRAPH_\nAcidogene celice tvorijo tudi intrinzi\xc4\x8dni faktor, glikoprotein, ki je potreben za poznej\xc5\xa1o absorbcijo vitamina B12 v vitem \xc4\x8drevesu.\n_START_SECTION_\nMedicinski pomen\n_START_PARAGRAPH_\nOku\xc5\xbebe z bakterijo Helicobacter pylori, nesteroidna protivnetna zdravila in kajenje tobaka lahko vodijo do pove\xc4\x8danega izlo\xc4\x8danja solne kisline, ki po\xc5\xa1koduje sluznico \xc5\xbeelodca, kar vodi v nastanek \xc4\x8dirov na \xc5\xbeelodcu. Pri perniciozni anemiji lahko protitelesa napadejo acidogene celice ali intrinzi\xc4\x8dni faktor, kar povzro\xc4\x8di zmanj\xc5\xa1ano absorbcijo vitamina B12. Razne po\xc5\xa1kodbe celic, npr. zaradi avtoimunskih bolezni, prevelikih odmerkov antacidov idr., lahko povzro\xc4\x8dijo akloridijo, zaradi \xc4\x8desar pride do primanjkljaja HCl. Posledica tega so bakterijske oku\xc5\xbebe, malabsorpcije nekaterih elektrolitov in vitaminov, ter bole\xc4\x8dine v \xc5\xbeelodcu zaradi nepravilno razgrajene hrane zaradi inaktivacije pepsina.'